REGULAMENTUL (CE) NR. 37/2009 AL CONSILIULUI
din 16 decembrie 2008
de modificare a Regulamentului (CE) nr. 1798/2003 privind cooperarea administrativă în domeniul taxei pe valoarea adăugată, în vederea combaterii fraudei fiscale legate de operațiunile intracomunitare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 93,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
întrucât:
(1)
În vederea combaterii în mod eficient a fraudei privind taxa pe valoarea adăugată (TVA), este indispensabil ca statele membre să colecteze și să schimbe informații privind tranzacțiile intracomunitare în termene cât se poate de scurte. Termenul de o lună este răspunsul cel mai adecvat la această nevoie, ținând cont de perioadele contabile și financiare ale întreprinderilor și de obiectivele de reducere a sarcinilor administrative ale întreprinderilor.
(2)
Ținând seama de modificările aduse perioadei de declarare a operațiunilor intracomunitare prin Directiva 2008/117/CE a Consiliului din 16 decembrie 2008 de modificare a Directivei 2006/112/CE privind sistemul comun al taxei pe valoarea adăugată, în vederea combaterii fraudei fiscale legate de operațiunile intracomunitare (3), este necesară modificarea referințelor la perioada respectivă din Regulamentul (CE) nr. 1789/2003 al Consiliului (4).
(3)
Deoarece obiectivele acțiunii prevăzute de combatere a fraudei fiscale privind TVA nu pot fi atinse în mod satisfăcător de statele membre a căror acțiune în domeniu depinde de informațiile colectate de celelalte state membre și, prin urmare, pot fi realizate mai bine la nivel comunitar datorită angajamentului necesar din partea tuturor statelor membre, Comunitatea poate adopta măsuri în conformitate cu principiul subsidiarității prevăzut la articolul 5 din tratat. În conformitate cu principiul proporționalității, enunțat la articolul menționat, prezenta directivă nu depășește ceea ce este necesar pentru atingerea obiectivelor respective.
(4)
Având în vedere că modificările prevăzute de prezentul regulament sunt necesare în vederea adaptării Regulamentului (CE) nr. 1798/2003 la măsurile prevăzute de Directiva 2008/117/CE, cu care statele membre trebuie să se conformeze începând cu 1 ianuarie 2010, prezentul regulament trebuie să intre în vigoare la aceeași dată.
(5)
Prin urmare, Regulamentul (CE) nr. 1798/2003 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1798/2003 se modifică după cum urmează:
1.
La articolul 23, al doilea paragraf se înlocuiește cu următorul text:
„Valorile menționate la punctul 2 primul paragraf sunt exprimate în moneda statului membru care furnizează informațiile și sunt aferente perioadelor de depunere a declarațiilor recapitulative proprii fiecărei persoane impozabile stabilite în conformitate cu articolul 263 din Directiva 2006/112/CE.”
2.
La articolul 24, al doilea paragraf se înlocuiește cu următorul text:
„Valorile menționate la punctul 2 primul paragraf sunt exprimate în moneda statului membru care furnizează informațiile și sunt aferente perioadelor de depunere a declarațiilor recapitulative proprii fiecărei persoane impozabile stabilite în conformitate cu articolul 263 din Directiva 2006/112/CE.”
3.
La articolul 25, alineatele (1) și (2) se înlocuiesc cu următorul text:
„(1) În cazul în care autoritatea competentă a unui stat membru este obligată să permită accesul la informații în temeiul articolelor 23 și 24, ea face acest lucru în cel mai scurt timp posibil și în termen de cel mult o lună de la sfârșitul perioadei la care se referă informațiile.
(2) Prin derogare de la alineatul (1), în cazul în care se adaugă informații la o bază de date în condițiile prevăzute la articolul 22, accesul la aceste informații suplimentare se autorizează în cel mai scurt timp posibil și în termen de cel mult o lună de la sfârșitul perioadei în cursul căreia au fost colectate informațiile.”
Articolul 2
Prezentul regulament intră în vigoare la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2008.